钦定古今图书集成/明伦汇编/官常典/第649卷 > 陈交
## 钦定古今图书集成/明伦汇编/官常典/第649卷 > 陈交

按《明外史唐音传音同》时县令著声者有陈交，字汝
同，常熟人。举嘉靖二年乡试，屡不第。以生母老，谒选
为永康知县。待人以诚，吏民化之，亦不忍欺。邑当冲
要，邮驿告病，交大为裁损，民获安业。而使客啧有烦
言，交亦不顾。俗好溺女，严为设禁。贼汤姓者为乱，挺
身往谕，立散其党。疑狱久者，多为平反，不受势豪请
托，坐此中浮言。调知兴宁，地接猺獞，时以为患。交单
骑谕之，渠魁十馀人率其党归命，号曰“新民。”岁大旱，
素服步祷雨，随降，他邑皆无，呼为“陈侯雨。”上官亦异
之，建灵雨坊，记其事。尝积谷数千石，至是出以济民，
民忘其饥。邑枕山多虎，教民编竹为户，御以药弩，虎
俱他徙。上官察其廉能，数有褒荐，竟浩然告归，兴宁
人作歌颂之。家居惟耽嗜经籍，益以清德重于乡。